En større redningsstyrke rykkede i går aftes ud, da en mand faldt i havnen i Aalborg.

En 45-årig mand faldt onsdag aften i havnen i Aalborg, da han var ude at sejle i sin jolle. Jollen fortsatte med at sejle i cirkler ude i vandet. En forbipasserende så manden i vandet og ringede til alarmcentralen, hvorefter både politi, beredskabet og Falck rykkede ud. Den 45-årige mand, som var faldet ud af sin jolle, kunne redde sig selv i land. Manden blev derefter kørt bort i en ambulance. Politiet mistænker manden for at have været spirituspåvirket. Der er derfor blevet taget en blodprøve fra ham. Den 45-årige mand er sluppet uskadt fra sin tur i vandet, men skal afhøres af politiet i løbet af torsdagen. Hvis det viser sig, at han var spirituspåvirket, sigtes manden for overtrædelse af søloven.